དབྱིན་ཇི་དང་ཧྥ་རན་སིའི་དགེ་རྒན་གཉིས་དང་བོད་ཀྱི་མཁས་པ་དོན་གྲུབ་ཟེར་བ་རྣམས་ཀྱིས་ཏུན་ཧོང་གི་བོད་ཡིག་ལོ་རྒྱུས་ཡིག་ཚང་ཞེས་པ་ཞིག་ཐེངས་དང་བོར་པར་དུ་བཏབ་སྟེ་སྤྱི་ལོ་༡༩༤༨ཡས་མས་སུ་པེ་ཅིན་ལ་ཁྱེར་ཡོང་བར་བཤད་ཀྱང་།བོད་མིའི་ནང་ནས་ཏུན་ཧོང་གཏེར་ཡིག་ལ་ཐེངས་དང་བོར་ཞིབ་འཇུག་དང་གོ་བདེར་གཏོང་བ་བོ་སོགས་ནི་མཁས་དབང་དགེ་འདུན་ཆོས་འཕེལ་ཡིན་པར་མངོན་ནོ།།ཏུན་ཧོང་གཏེར་ཡིག་ནི་དེབ་དཀར་དུ་གསུངས་པ་ལྟར་ལོ་ཆིག་སྟོང་ཉེ་བའི་ཡུན་ལ་རྡོ་དང་བྱེ་མའི་འོག་ཏུ་གཟིམས་པའི་ཡིག་རྙིང་རྒན་པོ་ཀུན་ལ་ངོམ་རིན་ཡོད་པ་ཞིག་ཡིན་མོད།ཏུན་ཧོང་གཏེར་ཡིག་ཏུ་བཀོད་ཚད་དག་པའི་ངེས་པའང་མེད་དེ།ལོ་རྒྱུས་ལ་ངེས་ཆ་མེད་ཅིང་གཞུང་ལུགས་ལ་ནང་བྱན་མ་ཆུད་པའི་བོད་མི་མཁས་པར་རློམ་པ་རེས་བྲིས་པའང་ཡོད་སྲིད་ལ།དེབ་དཀར་དུ་བཀོད་པའི་ཤོག་དྲིལ་ཚན་པ་གསུམ་པོ་ལས་ཀྱང་ཤེས་ཐུབ་པ་ལྟར་མི་རིགས་གཞན་དང་གཞན་གྱི་མིས་བྲིས་པའི་བོད་ཀྱི་གནས་ཚུལ་ཡང་མང་དུ་ཡོད་པས།སྣོད་དང་ལག་པ་ཆ་ཡོད་ཀྱིས་བྲིས་པ་མ་ཡིན་པར་འོལ་ཚོད་དང་ངག་སྒྲོས་དབང་བཙན་པར་བྱས་པའང་མེད་པ་མ་ཡིན་ན།ང་ཚོས་བློ་གྲོས་ཞིབ་མོས་བླང་དོར་དང་དབྱེ་ཞིབ་བྱེད་དགོས་པ་ནི་གནད་ཀྱི་དམ་པ་ཡིན་ཏེ།མཁས་དབང་དམུ་དགེ་རིན་པོ་ཆེའི་ལོ་རྒྱུས་ཀུན་དགའི་མེ་ལོང་ལས།ཁ་ཅིག་ན་རེ།དེ་ལྟར་ཡིན་ན་རྒྱ་ནག་གི་རྒྱལ་རབས་དང་ཏུན་ཧོང་གི་ཡིག་ཆའི་ནང་ངེས་པར་འཁོད་དགོས་རྒྱུར་ཟུར་ཙམ་ཡང་གསལ་མེད།ཅེས་ཟེར།བོད་ཀྱི་ལོ་རྒྱུས་གང་ཡོད་རྒྱ་ནག་གི་ལོ་རྒྱུས་ནང་དུ་ཡོད་དགོས་པའི་ངེས་པ་མེད་པར་མ་ཟད།ཡོད་ཀྱང་ཁྱེད་ཅག་གིས་མཐོང་བའི་ཡུལ་དུ་འགྱུར་དགོས་པའི་ངེས་པ་མེད་པ་དང་།བོད་ཀྱི་ལོ་རྒྱུས་གང་ཡོད་ཏུན་ཧོང་གཏེར་ཡིག་ནང་དུ་ཡོད་པའི་ངེས་པ་མེད་ལ།གལ་ཏེ་ཡོད་ཀྱང་ད་ལྟ་ལག་ཏུ་འབྱོར་བའི་ངེས་པ་ཡང་མེད་པར་མ་ཟད།འབྱུང་བཞིའི་ཆུད་ཟོས་སུ་བཏང་བའང་མང་དུ་ཡོད་སྲིདདོ།།དེས་ན་དེ་ལྟར་སྨྲས་པ་ནི་ཁྱབ་པ་མ་ངེས་པའི་རྟགས་སྦྱོར་རོ།།མདོར་ན་བོད་ཀྱི་ལོ་རྒྱུས་ནང་དུ་ཡོད་པས་ཡོད་གོ་མི་ཆོད་ལ།མི་རིགས་གཞན་གྱི་ལོ་རྒྱུས་ནང་དུ་མེད་པས་མེད་གོ་ཆོད་ཅེས་མ་སྨྲ་ཞིག་ཅེས་ཐལ་མོ་སྦྱོར་ནས་གསོལ་ལོ།།ཞེས་གསུངས་པ་ནི་ཧ་ཅང་བདེན་པའི་གསུང་དུ་འདུག་གོ་སྙམ།